Агенцијата за заштита на правото на слободен пристап до информациите од јавен карактер, врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 111 став 1од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од П. Б., поднесена против Министертвото за внатрешни работи, по предметот Барање за пристап до информации од јавен карактер, на 12.10.2022 година, го донесе следното

 **Р Е Ш Е Н И Е**

1. Жалбата изјавена од П. Б. од Скопје, поднесена против Министертвото за внатрешни работи, заведена во Агенцијата под бр.08-254 на 30.09.2022 година, по предметот Барање за пристап до информации од јавен карактер, **СЕ УВАЖУВА**.

**2.** **СЕ НАЛОЖУВА** на Имателот на информации, да постапи по Барањето на Барателот, согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

Петар Бошевски од Скопје до Агенцијата за заштита на правото на слободен пристап до информациите од јавен карактер поднесе Жалба против Министерството за внатрешни работи, заведена во архивата на Агенцијата под број 08- 254 на 30.09.2022 година.

Како што се наведува во Жалбата, П. Б. од Скопје на 07.09.2022 година поднел Барање за пристап до информации од јавен карактер до Министерството за внатрешни работи, заведено во Министерството под бр.14-61183/1, со кое побарал да му се достават следните информации:

„1. Фотокопија од членовите од Законот за заштита на личните податоци и од Законот за класифицирани информации врз основа на кои МВР го одбива моето барање за увид во предметот.

1. Фотокопија од членовите од законот или подзаконскиот акт врз основа на кои одделот за внатрешна контрола, криминалистички истраги и професионални стандарди при МВР “не водат управна постапка“ и поради што „управниот инспектор не може да му наложи на субјектот на надзорот (Оддел за внатрешна контрола...“ да одлучува по барањето согласно член 42 став 2 од Законот за општата управна постапка“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-254 од 30.09.2022 година.

Агенцијата со електронски допис од 30.09.2022 година ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**